KIRJALLINEN KYSYMYS E-2881/01

esittäjä(t): Torben Lund (PSE) komissiolle

(22. lokakuuta 2001)

Aihe: Hiusväriaineiden kauhistuttavat terveysvaikutukset

Monet hiusväriaineita säännöllisesti tai päivittäin käyttävät kuluttajat joutuvat valitettavasti kokemaan, että erilaisilla hiusväreillä on kauhistuttavia terveysvaikutuksia. Reaktiot vaihtelevat ja niitä ovat kirvely, kutina, haavaumat, hiuspohjan turvotus, allergia ja hiustenlähtö joissakin tapauksissa myös pyörtymiskohtaukset. Lisäksi on hyvin tunnettua, että hiusvärien käyttö saattaa aiheuttaa rakkosyöpää. Monet näistä vaikutuksista aiheuttaa kemiallinen väriaine fenyleenidiamiini (PPD), jota käytetään monissa hiusväriaineissa.

Edellä mainitun johdosta pyydän komissiota selittämään, miksi PPD-väriaineen käyttö on sallittua hiusväreissä siten, että sen enimmäispitoisuus on 6 prosenttia, kun se muissa tuotteissa (esimerkiksi maaleissa) on 5 prosenttia.

Voiko komissio lisäksi selittää, miksi hiusväriaineista ei ole olemassa positiiviluetteloa, kun se kaikkien muiden kosmetiikkatuotteiden osalta on normaali käytäntö?

Erkki Liikasen komission puolesta antama vastaus

(17. tammikuuta 2002)

Komissio on tietoinen hiusvärien käyttöön liittyvistä huolenaiheista. Kuluttajien, teollisuuden ja jäsenvaltioiden edustajien kanssa on järjestetty erilaisia kokouksia asiasta.

Parafenyleenidiamiinin (PPD) kaupan pitämistä ja käyttöä maaleissa ei ole yleisesti rajoitettu. Maalit on kuitenkin luokiteltava ja varustettava vaaratunnuksin ja turvallisuustoimenpidemerkinnöin vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annetun Euroopan parlamentin ja neuvoston direktiivin 1999/45/EY(1) mukaisesti. Direktiivin mukaisesti yli 25 % PPD:tä sisältävät maalit on merkittävä myrkyllisiksi ja varustettava pääkallotunnuksella, yli 20 % PPD:tä sisältävät ärsyttäviksi, yli 1 % PPD:tä sisältävät ihoa herkistäviksi ja yli 0,25 % PPD:tä sisältävät ympäristölle vaarallisiksi. Tarkat merkinnät vaihtelevat pitoisuuden mukaan.

PPD:n käyttöön hiusväreissä sovellettava nykylainsäädäntö kattaa kuitenkin sekä merkinnät että erittäin tarkat enimmäispitoisuudet kyseisen aineen käytölle. Parafenyleenidiamiinin (PPD) käytön enimmäispitoisuus hiusväreissä perustuu kosmetiikkavalmisteita ja kuluttajille tarkoitettuja muita kuin elintarvikkeina käytettäviä tuotteita käsittelevän tiedekomitean lausuntoon N:o 863/91 ja sitä seuranneeseen lisäykseen kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY(2) liitteeseen III/1/8. Säädetty enimmäispitoisuus on 6 %, mutta lausunnon mukaan ainetta toimitetaan hapettavana hiusvärinä enintään 4 %:n pitoisena ja käytetään vetyperoksidiin sekoitettuna, jolloin sen pitoisuudeksi muodostuu 50 %:a toimitetusta pitoisuudesta (tuloksena 2 %:n käyttöpitoisuus). Lisäksi aineen käyttöä säännellään myös muilla liitteen III ehdoilla. Seuraavat tekstit on painettava etikettiin: Saattaa aiheuttaa allergisia reaktioita ja Ei saa käyttää ripsien tai kulmakarvojen värjäykseen.

Hiusväreistä voidaan yleisesti mainita, että teollisuus on jo toimittanut kosmetiikkavalmisteita ja kuluttajille tarkoitettuja muita kuin elintarvikkeina käytettäviä tuotteita käsittelevälle tiedekomitealle arviointia varten turvallisuustiedot arviolta 150 hiusväristä, joista noin puolesta on annettu lausunto. Välittömänä toimenpiteenä 60:tä hiusväriä tullaan sääntelemään tarkasti piakkoin ilmestyvässä kosmetiikkadirektiivin 26. muutosdirektiivissä. Tämä on lisäystä jo kosmetiikkadirektiivin liitteessä II ja III säänneltyihin hiusväreihin. Tämän vuoksi jäsenvaltioiden, komission ja teollisuuden edustajien välillä käydään keskusteluja soveltamisluettelon toteuttamisesta. Kosmetiikkadirektiivin 2 artiklan mukaan teollisuuden vastuulla on, että markkinoille saatetut kosmeettiset valmisteet eivät normaalisti käytettyinä aiheuta haittaa ihmisten terveydelle. Kyseisen direktiivin 3 artiklan mukaan jäsenvaltioiden on toteutettava kaikki tarvittavat toimenpiteet sen varmistamiseksi, että markkinoille voidaan saattaa vain sellaisia kosmeettisia valmisteita, jotka ovat tämän direktiivin ja sen liitteiden säännösten mukaisia.

Komission aikomuksena on seurata käynnissä olevaa, kosmetiikkavalmisteita ja kuluttajille tarkoitettuja muita kuin elintarvikkeina käytettäviä tuotteita käsittelevän tiedekomitean tieteellistä arviointia ja jatkaa keskusteluja jäsenvaltioiden kanssa tarvittavien toimien priorisoimiseksi.

(1) EYVL L 200, 30.7.1999.

(2) EYVL L 262, 27.9.1976.